Covid-19: ‘Gesigmaskers beste manier om verspreiding te beperk’Argieffoto ter illustrasie (Foto: Unsplash) ŉ Onlangse studie toon dat die dra van ŉ gesigmasker die doeltreffendste manier is om die verspreiding van die nuwe koronavirus wat Covid-19 veroorsaak, te verminder. Die betrokke studie is gedoen deur ŉ span navorsers verbonde aan verskeie Amerikaanse universiteite. Luidens die studie wat intussen in die Proceedings of the National Academy of Science of the US (PNAS) gepubliseer is, het die navorsingspan die koers van Covid-19-infeksies in Italië en New York met mekaar vergelyk voor en nadat die gebruik van gesigmaskers verpligtend in dié lande geword het. Die navorsingspan het bevind dat die gebruik van gesigmaskers in Italië tussen 6 April en 9 Mei ongeveer 78 000 infeksies voorkom het. In New York het die dra van maskers tussen 17 April en 9 Mei meer as 66 000 infeksies voorkom. “Dit is duidelik dat die dra van gesigmaskers die doeltreffendste manier is om oordrag tussen mense te voorkom. Hierdie goedkoop praktyk, tesame met die handhawing van sosiale afstand, kwarantyn en kontaknasporing, is waarskynlik die bes moontlike geleentheid om die Covid-19-pandemie stop te sit voor die ontwikkeling van ŉ entstof,” het die navorsers bevind. Volgens die navorsers het hulle resultate daarop gedui dat Covid-19 merendeels deur lugverspreiding oorgedra word. “Ons ontleding toon dat die verskil met en sonder ŉ gesigbedekking die bepalende faktor is in die vorming van die pandemieneigings,” het die span verduidelik. Die dra van gesigmaskers is verpligtend in Suid-Afrika. Maroela Media het vroeër berig Ronald Lamola, die minister van justisie en korrektiewe dienste, het gesê taxibestuurders of winkeleienaars sal vervolg word, sou passasiers of klante sonder ŉ masker in ŉ taxi of winkel toegelaat word. “Dit moet die norm word. Dit moet ŉ verleentheid word om nié ŉ masker te dra nie. Dit moet koel wees om ŉ masker te dra,” het Lamola tydens ŉ vorige geleentheid gesê.